รับมอบวัคซีนลัมปี สกิน (Lumpy Skin) ล๊อตแรก 60,000 โดส เร่งฉีดให้โค-กระบือ ในพื้นที่ระบาด
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ พร้อมด้วยนายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ ร่วมพิธีรับมอบวัคซีนโรคลัมปี สกิน พร้อมปล่อยขบวนรถขนส่งวัคซีนและทีมสัตวแพทย์ออกปฏิบัติงาน ณ ด่านกักกันสัตว์ท่าอากาศยานสุวรรณภูมิ ซึ่งนับเป็นครั้งแรกของประเทศไทยที่มีการนำเข้าวัคซีนโรคลัมปี สกิน (lumpy Skin) ด้วยเป็นโรคอุบัติใหม่ที่ไม่เคยเกิดขึ้นมาก่อนในประเทศ พบการติดเชื้อครั้งแรกในโคเนื้อของเกษตรกรอำเภอพนมไพร จังหวัดร้อยเอ็ด เมื่อต้นเดือนมีนาคมที่ผ่านมา และแพร่กระจายโดยมีแมลงเป็นพาหะไปยังโค-กระบือของเกษตรกรในจังหวัดต่างๆ กว่า 35 จังหวัด ทำให้มีสัตว์ป่วยรวม 10,023 ตัว และตาย 93 ตัวรัฐมนตรีว่าการกระทรวงเกษตรและสหกรณ์ กล่าวว่า จากสถานการณ์การระบาดที่เกิดขึ้น นายกรัฐมนตรีได้กำชับให้เร่งดำเนินการแก้ไขปัญหาให้สำเร็จโดยเร็ว กรมปศุสัตว์จึงได้ทำการจัดหาและสั่งซื้อวัคซีน LSDV จากประเทศแอฟริกาใต้ จำนวน 60,000 โดส และนำมาสู่การรับมอบในวันนี้ สำหรับวัคซีนล็อตแรก จะนำไปฉีดให้กับโค-กระบือของเกษตรกรที่อยู่ในพื้นที่ ที่มีการระบาดเป็นหลักก่อน โดยต้องฉีดรอบจุดเกิดโรคเพื่อควบคุมการแพร่กระจายตามหลักวิชาการ และจะดำเนินการโดยเร็วที่สุดเพื่อแก้ไขปัญหาความเดือดร้อนให้เกษตรกร นอกจากนี้ ยังได้จัดหาวัคซีนเพิ่มเติมอีกจำนวน 300,000 โดส เพื่อให้เพียงพอและสร้างความมั่นคงด้านวัคซีนของประเทศไทย พร้อมย้ำว่า การดำเนินการดังกล่าวนี้ เป็นมาตรการช่วยเหลือของกระทรวงเกษตรและสหกรณ์ จึงไม่มีค่าใช้จ่ายใดๆ แก่เกษตรกรทั้งสิ้นอย่างไรก็ตาม การดำเนินมาตรการควบคุมป้องกันทั้ง 5 มาตรการ ได้แก่ การควบคุมการเคลื่อนย้ายโค-กระบือ การเฝ้าระวังการเกิดโรคอย่างใกล้ชิด การป้องกันและควบคุมแมลงพาหะนำโรค การรักษาสัตว์ป่วยตามอาการและการใช้วัคซีนควบคุมโรค ยังต้องดำเนินการอย่างเข้มข้นและต่อเนื่อง เพื่อให้การระบาดสงบโดยเร็วที่สุดและไม่เกิดขึ้นซ้ำอีกในอนาคต